ગુજરાતમાં પ્રવાસનના હેતુથી આવતા પ્રવાસીઓની સંખ્યામાં એક વર્ષમાં 65 લાખનો વધારો થયો છે, જો કે આગલા વર્ષના 36.79 કરોડના નફા સામે 2016-17ના વર્ષમાં 24.60 કરોડનો નફો કર્યો છે. પ્રવાસન નિગમના વિધાનસભામાં રજૂ થયેલા છેલ્લા અહેવાલમાં જણાવ્યા પ્રમાણે રાજ્ય સરકારે ગુજરાત પ્રવાસન નિગમની સ્થાપના 1978થી કરી હતી. પહેલાં પ્રવાસીઓની સંખ્યા મર્યાદિત હતી પરંતુ 2005 પછી ખુશ્બુ ગુજરાત કી એડના કારણે પ્રવાસીઓની સંખ્યા સતત વધતી રહી છે. અહેવાલમાં આપવામાં આવેલા આંકડા પ્રમાણે ગુજરાતના પ્રવાસીઓની સંખ્યા ગયા વર્ષે 281.80 લાખ હતી તે વધીને 324 લાખ થઇ છે. ભારતના અન્ય રાજ્યોના પ્રવાસીઓની સંખ્યા જે 93.99 લાખ હતી તે વધીને 114.76 લાખ થઇ છે. એવી જ રીતે બિન નિવાસી ભારતીયો તેમજ વિદેશીઓની સંખ્યા 7.32 લાખથી વધીને 9.24 લાખ થઇ છે. આમ કુલ ગયા વર્ષના 383.11 લાખ પ્રવાસીઓની સંખ્યાનો આંકડો ચાલુ વર્ષે 448 લાખ એટલે કે 4.48 કરોડ પહોંચ્યો છે. ગયા વર્ષની તુલના કરીએ તો તમામ પ્રવાસીઓની સંખ્યામાં એક વર્ષમાં 16.94 ટકાનો વધારો થયો છે.